21 onwettige vuurwapens in Durban-huis gevindFoto: SAPD Altesaam 21 onwettige vuurwapens is Woensdag in ŉ huis in Bellair in Durban gevind. Lt.kol. Thulani Zwane, woordvoerder van die polisie, het gesê die polisie het ŉ wenk ontvang oor ŉ groot aantal onwettige vuurwapens in die huis en het Woensdagoggend op die perseel toegeslaan. “Die polisiebeamptes het die huis deursoek en 27 verskillende soorte vuurwapens gevind en daarop beslag gelê,” het Zwane gesê. “Verdere ondersoek het getoon ses van die vuurwapens is op die naam van die huiseienaar, wat oorlede is, geregistreer. Die ander 21 vuurwapens was ongelisensieerd.” Die polisie het ook op meer as 2000 koeëls en 50 houers kruit beslag gelê. Foto: SAPD Zwane het gesê niemand is nog in verband met die saak in hegtenis geneem nie, maar die saak sal deur die Bellair-polisie ondersoek word. Genl.maj. Bhekinkosi Langa, die waarnemende provinsiale polisiekommissaris, het die gemeenskap geloof wat die wenk aan die polisie gegee het. “Ons raai familielede van oorledenes aan om die oorledene se vuurwapens by die polisie in te handig of aansoek te doen vir lisensies vir die vuurwapens, omdat dit onwettig is om ŉ oorlede familielid se vuurwapens sonder die nodige lisensies te hou,” het Langa gesê.